Dag vir groot gronddebat is hierDie gebou van die Nasionale Vergadering op die perseel van die parlement in Kaapstad. Foto: www.parliament.gov.za Die hoogs omstrede verslag waarin aanbeveel word dat die Grondwet gewysig moet word om uitdruklik voorsiening te maak vir onteiening sonder vergoeding, sal Dinsdagmiddag in die Nasionale Vergadering voorgelê en debatteer word. Dié verslag was die rede vir ŉ hofsaak in Kaapstad verlede week toe AfriForum probeer het om ŉ interdik te bekom om die proses stop te sit nadat die grondwetlike hersieningskomitee die verslag aanvaar het. AfriForum het aangevoer die komiteeverslag is ongeldig omdat duisende geskrewe voorleggings wat gemaak is nie oorweeg is nie. Die organisasie se poging was egter onsuksesvol en sy aansoek is van die hand gewys. Die grondwetlike hersieningskomitee is op die been gebring nadat daar in Februarie vanjaar ten gunste van ŉ EFF-mosie gestem is om die Grondwet te wysig om grondonteiening sonder vergoeding moontlik te maak. Die ANC het die EFF se mosie ondersteun nadat die regerende party in Desember tydens sy verkiesingskonferensie ten gunste van ŉ beleid van onteiening sonder vergoeding gestem het. Die Nasionale Vryheidsparty en United Democratic Movement het ook die mosie ondersteun, asook die verslag wat deur die hersieningskomitee aanvaar is. Die DA, Cope, ACDP en VF Plus is almal gekant teen onteiening sonder vergoeding. Indien die nasionale vergadering vandag die verslag aanvaar, sal die bal amptelik aan die rol wees om artikel 25 van die Grondwet te verander om grondonteiening sonder vergoeding wettig te maak.